
Keverős készülék hőátadási folyamatainak és teljesítményfelvételének vizsgálata

Kulcsszavak: keverőberendezés; hőátadás; teljesítményfelvétel; ellenállás-tényező; Nusselt-egyenlet
A keverés számos iparág esetében nélkülözhetetlen folyamat, legyen szó élelmiszeripari termékek előállításáról, vegyipari folyamatokról vagy kőolaj feldolgozásról. Széleskörű alkalmazásának oka, hogy a keverésnek számos célja lehet: különböző közegek egymásban történő elkeverésétől a hő- és anyagtranszport elősegítésén át, egészen a kémiai reakciók gyorsításáig. A keverés tehát egy alapvető és gyakran használt művelet, így fontos annak optimális és céltudatos alkalmazása.
Jelen kutatás célja egy keverőberendezés műveleti jellemzőinek vizsgálata volt az üzemeltetéshez szükséges alapösszefüggések és paraméterek meghatározása érdekében. A csőkígyóval felszerelt duplikatúrás keverőberendezésben lejátszódó hőátadási folyamatok, valamint a keverési folyamat jellemzőinek vizsgálata különböző fordulatszámú felfűtési és hűtési mérések segítségével történt. A mérési eredmények kiértékelése során összehasonlításra kerültek a csőkígyóval, illetve duplikatúrával történő fűtés jellemző értékei, továbbá csőkígyó esetében a kevert közeg hűtését is vizsgáltam. A kevert közeg hőátadási tényezőjének meghatározására Nusselt-egyenleteket hoztam létre a különböző fűtési és hűtési módszerek esetén. Ezen felül a keverési teljesítményigényt is megvizsgáltam a különböző hőátadási folyamatok mellett, valamint a keverési ellenállás-tényező számítására alkalmas egyenleteket hoztam létre.



